***Тэма ўрока:* ЗМІТРОК БЯДУЛЯ «БОНДАР»**

***Мэта ўрока:*** асэнсаваць праблему «мастак і грамадства» на матэрыяле апавядання Змітрака Бядулі «Бондар».

***Задачы ўрока:*** праверыць ступень разумення зместу апавядання «Бондар; прааналізаваць апавяданне, высветліць тэму, ідэю і мастацкія адметнасці твора, ахарактарызаваць вобраз майстра-працаўніка; удасканальваць навыкі пераказу, адбору тэкставай інфармацыі для характарыстыкі героя; выхоўваць у вучняў чытацкую культуру, чулае і паважлівае стаўленне да людзей.

***Абсталяванне:*** каляровы партрэт і фотаздымкі Змітрака Бядулі, камп’ютар, інтэрактыўная дошка; прэзентацыя; планы работы груп («Рабочыя праграмы»); матэрыялы для тэатралізацыі (дзейныя асобы: бондар Даніла, Аўдоцця, сусед, пані); подпісы на бэйджах «Літаратуразнаўца», «Псіхолаг»; аркуш паперы з выявай дрэва жыцця, зялёныя папяровыя лісточкі.

***Эпіграф:*** Жыццё для мяне – свечка, якая не растае. Гэта нешта накшталт чароўнай паходні, якая трапіла мне ў рукі на імгненне, і я хачу прымусіць яе палаць як мага ярчэй, перш чым перадаць наступным пакаленням

Бернард Шоў

ХОД УРОКА

**1. Арганізацыйны момант.**

Настаўнік. У кожнага чалавека ёсць выбар – якім зрабіць сваё жыццё, для каго жыць. Сёння ў вас ёсць магчымасць стаць удзельнікам дыскусійнага пасяджэння і дыялогу, атрымаць адказы на актуальныя і важныя для сябе пытанні.

Жыццё чалавека нагадвае дарогу. Дзень за днём, гадзіну за гадзінай мы праходзім свой шлях. Цяпер у вас узрост станаўлення. Вам неабходна выпрацаваць уласныя погляды і адносіны да свету, да людзей, да справы. Перад чалавекам, якому трэба стаць асобай, пытанняў многа. На некаторыя вы будзеце адказваць усё жыццё, на некаторыя мы адкажам сёння. Гатовыя да адказаў?

Пытанні (на слайдзе)

Што ў жыцці для мяне самае галоўнае?

Кім я хацеў бы стаць?

Што для мяне з'яўляецца каштоўнасцю ў жыцці?

Ці ёсць у мяне сябры?

Чаго б я хацеў дасягнуць?

Навошта іншым маё жыццё?

Ці добра людзям са мной?

У чым маё прызначэнне?

**2. Вывучэнне новага матэрыялу.**

Настаўнік. Сёння на ўроку мы будзем абмяркоўваць праблему ўзаемаразумення мастака і грамадства на матэрыяле апавядання Змітрака Бядулі «Бондар». Запрашаем на пасяджэнне нашага дыскусійнага клуба «Трэба разабрацца».

Да інтэлектуальнай гутаркі запрошаны літаратуразнаўца, псіхолаг, эксперт. Кожны з іх распрацаваў сваю праграму і падрыхтаваўся да сённяшняга дыялогу.

А. Рабочая праграма літаратуразнаўцы.

Жанравая спецыфіка твора.

Кампазіцыя апавядання.

Мастацкія асаблівасці твора, прыёмы раскрыцця вобраза бондара.

Б. Рабочая праграма псіхолага.

Характарыстыка Данілы. Ці можна бондара Данілу назваць мастаком? Чаму?

Характарыстыка Аўдоцці.

Што неабходна мастаку для плённай творчасці? Чаго мастак павінен пазбягаць, каб не канфліктаваць з грамадствам?

Усе вучні падзелены на групы, і кожная атрымлівае заданне да ўрока.

1 група. Скласці цытатны план апавядання.

2 група. Вызначыць мастацкія асаблівасці твора.

3 група. Што найболын цікавіла пісьмен- ніка ў вобразе галоўнага героя?

Настаўнік. Для абмеркавання прапануецца ліст ад жанчыны. Яна піша пра лёс аднаго вясковага майстра. Ён вядомы на ўсю ваколіцу бондар. Свае вырабы прадаваў на кірмашах, і іх ахвотна куплялі. Жыў ён са сваёй жонкай бязбедна. Не вельмі сябраваў з суседзямі, бо быў вельмі паглыблены ў сваю працу. Але нешта здарылася з ім у апошні час: стаў прападаць у карчме, моцна піць, зусім закінуў свой занятак.

Для таго каб разабрацца ў сітуацыі, мы запрасілі ў наш клуб, на тэатралізаваную гасцёўню, жонку майстра Аўдоццю; аднаго з суседзяў бондара; пані, якая звярнулася да нас, і самога майстра Данілу. Просім выказацца бондара Данілу і яго жонку Аўдоццю.

Аднак на першым этапе нашай сустрэчы з прысутнымі будзе працаваць псіхолаг. Ён падрыхтаваў пытанні для ўдзельнікаў дыялогу і для прысутных.

Псіхолаг. Для таго каб наладзіць гутарку, папрашу вас звярнуць увагу на пытанні, размешчаныя на слайдзе. Так нашым героям лягчэй будзе расказваць пра сябе.

Анкета для герояў апавядання

Імя

Узрост

Дзе, кім працуе

Станоўчыя рысы характару

Адмоўныя рысы характару

Захапленні

Самая драматычная сітуацыя ў жыцці

Папрашу ў групах запоўніць анкеты ад імя герояў. Ад імя бондара Данілы. Ад імя яго жонкі Аўдоцці.

А пакуль мы паслухаем майстра Данілу.

Даніла. Я – бондар. Усе ў ваколіцы ведаюць мае вырабы: вёдры, начоўкі, цабэркі і лыжкі, якія, згадзіцеся, выходзяць з маіх рук моцныя, гладкія і вельмі зграбныя. Я іх прадаваў на ўсіх кірмашах. Мэтай майго жыцця была праца сама па сабе, той любімы занятак, які дае праўдзівае шчасце майстру. Я не хачу, каб нехта, апрача жонкі, глядзеў, як я майструю. I мяне вельмі раздражняе суседская балбатлівасць. Не хачу, каб яны прыходзілі, калі я працую. Жонка мая – разумніца, яна адзіная мяне разумее. Раіцца магу толькі з ёй. Бо суседзі... Хто яны такія? Не дараслі, каб ацаніць маю працу. Я б расказаў ім... Але ці зразумеюць яны? Не. Лепш тады буду маўчаць.

Аўдоцця. Мой муж – лепшы на ўсю ваколіцу майстар. Ну і не любіць ён суседзяў, бо яны адрываюць яго ад працы. Ад яго любімага занятку. А як ён працуе!.. Ён жа ў гэты час не думае ні пра што іншае, толькі пра сваю працу. Забывае пра ежу, сон. Добра ведаю: калі пачынаецца праца, то лішняга слова яму казаць нельга. Я мяняю лучыну за лучынай, абшароўваю, абломваю вуголлі і ўсімі сіламі стараюся падтрымліваць агонь. Ну і што, што кашаль турбуе мяне, дым лезе ў вочы, у горла, але маўчу і дзіўлюся на яго залатыя рукі...

Псіхолаг (бондару). А ў чым жа прычына таго, што вы кінулі свой занятак і бавіце час у карчме?

Даніла. Я рыхтаваўся да новай цікавай працы. Сама пані з двара заказала ў мяне начоўкі, цабры, вёдры і некалькі лыжак. Трэба доўга рыхтавацца. Адразу, проста з моста, не прымешся за такую работу. Трэба адкінуць, як шалупіну, усе жыццёвыя будні – сон і ежу. Забыцца аб усім вакольным і ў цішы начной, калі грукату-стукату няма, думаць і думаць, меркаваць і меркаваць, маляваць сабе ў галаве гэтыя пасудзіны, нібы гатовенькія; абмазгоўваць, як прыняцца за работу, якія матэрыялы ўжыць, якімі інструментамі рабіць, каб выйшла як найлепш, як найпякней, як найскладней, каб урэшце пані ўцяміла, што я за чалавек, які таланны, убачыўшы багатыя мае думкі ў постацях драўляных пасудзін. У пані з двара незвычайнае вока. Яна ўгледзіць дарагі скарб там, дзе ён папраўдзе ёсць.

Псіхолаг (жонцы). На вашу думку, у чым прычына таго, што ваш муж кінуў свой любімы занятак?

Аўдоцця. Гэта ж было такое вялікае здарэнне: пані пажадала мець у сваёй гаспадарцы хвалёную работу «залатых рук» Данілы. Мы думалі: во хто яго ўрэшце зразумее і ацэніць! Я была так рада! Бо ён так натхнёна працаваў.

– Што б вы дапоўнілі, удакладнілі пра герояў, з чым нязгодныя? Чаму? *(Праца робіць чалавека прыгажэйшьім. Дзякуючы працы. чалавек узбагачаецца не толькі матэрыяльна, але і духоўна.)*

Літаратуразнаўца. Кожная з груп атрымала заданне. Давайце паслухаем прадстаўнікоў груп з адказамі на пытанні.

А. I група агучвае цытатны план апавядання «Бондар».

Прыкладны план апавядання

1. «Стары Даніла славіўся на цэлую ваколіцу сваімі вырабамі...»
2. «Даніла рыхтуецца да новай цікавай працы».
3. «...Пані пажадала мець у сваёй гаспадарцы хвалёную работу "залатых рук" Данілы».
4. «Гэта былі ажыццёўленыя мары Данілавага сэрца».
5. «Крыўда была бязмежна балючая, неспадзяваная...»

Б. Гутарка з II групай вучняў.

– Вызначце жанр твора. (Апавяданне.)

– Усё апавяданне прысвечана апісанню псіхалагічнага стану майстра, яго марам, спадзяванням, захапленню творчым працэсам. Як бы вы назвалі такую мастацкую асаблівасць твора, у якім так многа ўвагі адводзіцца раскрыццю ўнутранага свету таленавітага чалавека, яго псіхалогіі? (Псіхалагічнасць твора.)

В. Гутарка з III групай вучняў.

– Апавяданне надзвычай сціслае ў сюжэтным, падзейным плане. Што найбольш цікавіла пісьменніка ў вобразе галоўнага героя? (Меркаванні вучняў.)

– Знайдзіце, калі ласка, у адказах анкеты асноўны доказ таго, што апавяданне можна назваць драматычным. *(Звярніце ўвагу на захапленні герояў апавядання: яны замкнуліся адзін на адным і на дасканалай працы бондара. Сёння ёсць тэрмін «інтраверт». Такім і з’яўляецца Даніла. Яго драма* – *у адарванасці ад грамадства, ад людзей.)*

Настаўнік. Такім чынам, запоўненыя вамі анкеты не толькі дапамаглі ўзнавіць асноўныя падзеі твора, але і адзначыць яго пэўныя мастацкія асаблівасці: апавяданне псіхалагічнае, драматычнае, мае сціслы сюжэт.

– На пасяджэнні клуба-гасцёўні прысутнічаюць і іншыя госці: гэта сусед Данілы. Запросім яго да дыялогу.

Сусед. Звычайна людзі ў вёсцы жывуць супольна. Разам нечаму радуюцца, засмучаюцца, пра штосьці раяцца. А Даніла заўсёды жыў асобна ад усіх. Дзяцей у іх з жонкай не было. I ў хату іх заходзіць не хацелася. Ніхто не жадаў там бачыць гасцей. Відаць было: з нецярплівасцю чакаў гаспадар хвіліны, калі той выйдзе. Надаралася, што гаспадар выходзіў з сябе і прасіў не перашкаджаць, не дурыць галаву рознымі байкамі. Выходзіла так, што ён міжволі выганяў людзей са сваёй хаты. А яшчэ незразумела нам, чаму ён, не маючы сваіх дзяцей, не навучыў бандарскаму майстэрству нікога з дзяцей суседскіх. Мы б тады ўсё жыццё ўдзячны былі такому майстру за навуку. I дзеці нашы дзякавалі б.

– Ёсць яшчэ адно меркаванне. Яшчэ адна госця. Запросім яе.

Пані. Неяк аканомка мне сказала, што на кухню патрэбны новыя начоўкі, цабры, вёдры і некалькі лыжак. I падказала, што ў вёсцы ёсць бондар, майстар. Нават не ведаю, як яго завуць. Ды і не цікава гэта мне. Абы рабіў акуратна, трывала. Заказала я гэтаму майстру некалькі драўляных вырабаў. А калі рэчы даставілі, адправіла аканомку разлічыцца. Тая нават не таргавалася. Рэчы, казала, добрыя. А чаму ён закінуў сваю працу і стаў прападаць у карчме – не разумею. Можа, стаміўся, ленавацца пачаў?

Літаратуразнаўца. У мяне ёсць пытанне. Мы выслухалі розныя меркаванні гасцей і прысутных. Адзначце мастацкія асаблівасці твора, назавіце прыёмы раскрыцця вобраза бондара.

|  |  |  |  |  |
| --- | --- | --- | --- | --- |
|  | Гістарычная эпоха | | |  |
| Грамадскае асяроддзе | | |
|  | Вобраз-персанаж |  |
| Падзеі і паводзіны | |  | Якасці і асаблівасці | |
| Рысы характару, якія вынікаюць з паводзін, фактаў, падзей | | | | |

– Што найбольш цікавіла пісьменніка ў вобразе галоўнага героя? *(Змітрака Бядулю як пісьменніка заўсёды цікавіла выключнае, асаблівае. Бондар не проста робіць гаспадарскія прылады, а як бы творыць цуд. Унутраны свет гэтага чалавека складаны: ён замкнёны, крыўдлівы. Для творчасці яму патрэбны асаблівыя ўмовы, якія стварае яму жонка. Але аўтар разам з тым папракае майстра: нельга трымаць таямніцы майстэрства пры сабе, нікому не перадаў спрыт і талент сваіх залатых рук і чуласці да хараства. Мастак павінен несці людзям прыгажосць жыцця і свету.)*

– Што, на думку Аўдоцці, стала прычынай творчай драмы майстра Данілы? (Няўвага людская, непавага да такога выдатнага майстра.)

– А на думку пані? (Лічу, што яго ганарыстасць. Хто сказаў, што пані асабіста цікавяць драўляныя вырабы? Яны проста патрэбны па гаспадарцы.)

– На думку суседзяў, што стала прычынай творчай драмы майстра Данілы? *(Мудрасць нашых продкаў такая: выбіраючы мэту жыцця, старайся прынесці не толькі сабе, але і іншым карысць.)*

– А якая думка на гэты конт аўтара? Гэтае пытанне адрасуем прысутным, астатняй частцы класа. (Вучні выказваюць свае меркаванні.)

Дзякую за адказы.

– За дзве хвіліны аргументуйце, абапіраючыся на фінал апавядання. На вашу думку, што стала прычынай творчай драмы майстра Данілы? Выберыце найбольш блізкую пазіцыю з названых.

* Ніхто не кантралюе рэакцыю чалавека, акрамя яго самога.
* Можна лічыць, што драма бондара – у няздольнасці перадаць багацце душы і ўмельства іншым.
* Мастак павінен вучыць людзей бачыць і цаніць прыгажосць жыцця, не замыкацца ў эгаістычных пачуццях уласнай абранасці.

– Што неабходна мастаку для плённай творчасці, чаго мастак павінен пазбягаць, каб не канфліктаваць з грамадствам? *(Для плённай працы мастаку патрэбна не толькі натхненне, а і прызнанне яго творчасці людзьмі. Але і сам мастак не павінен замыкацца ва ўласнай творчасці. Яго праца павінна несці карысць і плён грамадству.)*

Настаўнік. Эпіграфам да нашага ўрока з’яўляюцца словы Б. Шоў. Як вы іх можаце растлумачыць?

А цяпер давайце звернемся да пытанняў, якія былі прапанаваны вам у пачатку ўрока, і адкажам на іх.

3. Выстадоенне і каменціраванне адзнак.

4 Дамашняе заданне.

Падрыхтаваць пісьмовы водгук-разважанне на тэму «Ці лёгка быць мастаком?».

**5.** **Рэфлексія.**

Настаўнік. Паслухайце паэтычныя радкі Веранікі Тушновай:

Чалавек жыве зусім нямнога –

Некалькі дзясяткаў лет і зім,

Кожны міг адмерваючы строга

Сэрцам растрывожаным сваім.

– Ці ўлічвалі вы гэта, калі рабілі выбар на сваім жыццёвым шляху?

– Калі так, то, калі ласка, прымацуйце зялёныя лісточкі на галінкі дрэва жыцця, выява якога намалявана на аркушы паперы.